b'\n_START_ARTICLE_\nVannscooter\n_START_PARAGRAPH_\nEn vannscooter er en sj\xc3\xb8g\xc3\xa5ende farkost som f\xc3\xb8reren st\xc3\xa5r eller sitter p\xc3\xa5. Scooterne har innenbordsmotor som driver et vannjetaggregat som s\xc3\xb8rger for fremdrift og styring._NEWLINE_De fleste vannscootere er beregnet for \xc3\xa9n til tre personer. Det finnes vannscootere med motoreffekt opp til 315 hk, topphastighet p\xc3\xa5 110\xc2\xa0km/t og med tankkapasitet p\xc3\xa5 95 liter. F\xc3\xb8rst og fremst brukes vannscootere til rekreasjon og som fritidssyssel._NEWLINE_I en rekke land er det etablert forbudssoner eller andre restriksjoner for bruk av vannscooter (for eksempel Sverige, Tyskland, Frankrike, Italia, Brasil). Dels er \xc3\xa5rsaken st\xc3\xb8y og fart, dels av hensyn til dyreliv, badegjester og sikkerhet for sj\xc3\xb8farende generelt. B\xc3\xa5tf\xc3\xb8rerbevis eller liknende f\xc3\xb8reroppl\xc3\xa6ring er ogs\xc3\xa5 obligatorisk i flere land (for eksempel USA, Frankrike, Italia, Tyskland).\n_START_SECTION_\nSverige\n_START_PARAGRAPH_\nReglene for kj\xc3\xb8ring av vannscooter i Sverige er i forordning (1993:1053) om anv\xc3\xa4ndning av vattenskoter. I forordningen angis det at vannscooterkj\xc3\xb8ring kun er tillatt i almenne farleder og i omr\xc3\xa5der der l\xc3\xa4nsstyrelsen har vedtatt unntak fra det generelle forbudet. Reglene tr\xc3\xa5dte i kraft den 1. januar 1994 og begrenset kraftig anvendelsen av det som da hovedsakelig ble kalt jetski (med s\xc3\xa5kalt synkende skrog). Da forordningen ikke var forenlig med EUs prinsipper ble den 2004 i skrevet om. Vannscootere kan deretter formelt kun kj\xc3\xb8res i almen farled og i omr\xc3\xa5der som er godkjent av l\xc3\xa4nsstyrelsene. Eksempelvis er det i Stockholms l\xc3\xa4n tillatt \xc3\xa5 kj\xc3\xb8re vannscooter innenfor 300 meter fra almen farled, men ikke innenfor 100 meter fra land. Overtredelser av reglene er belagt med b\xc3\xb8ter. I en dom fra juni 2009 konstaterte EU-domstolen at den svenske vannscooterloven ikke utgj\xc3\xb8r noe handelshinder s\xc3\xa5 lenge det er avsatt omr\xc3\xa5der for vannscooterkj\xc3\xb8ring. Etter EU-domstolens dom den 4. juni 2009 kom sp\xc3\xb8rsm\xc3\xa5let igjen opp i Lule\xc3\xa5 tingsr\xc3\xa4tt som tidligere hadde hatt en sak der to personer ble tiltalt for kj\xc3\xb8ring av vannscooter p\xc3\xa5 forbudt omr\xc3\xa5de. Tiltalen ble kjent ugyldig med henvisning til at Norrbottens l\xc3\xa4n p\xc3\xa5 det aktuelle tidpunktet enn\xc3\xa5 ikke hadde avsatt noe omr\xc3\xa5de for vannscooterkj\xc3\xb8ring. Dermed uteble det prejudikat som politiet og Kustbevakningen hadde etterlyst. Hugo Tiberg, professor emeritus i sj\xc3\xb8rett, anser at den begrensende loven er ugyldig uansett om omr\xc3\xa5der er avsatt eller ikke. Tiberg st\xc3\xb8tter oppfatningen om at s\xc3\xa5kalte sittmaskiner fullt ut skal likestilles med \xc3\xb8vrige b\xc3\xa5ter, men at et regelverk er n\xc3\xb8dvendig for maskiner med synkende skrog (s\xc3\xa5kalte st\xc3\xa5maskiner)._NEWLINE_Den 25. mars 2011 bekreftet Kustbevakningen p\xc3\xa5 sin nettside den uklare rettssituasjonen rundt vannscootere og at man fra 2011 (som sesongen 2010) og inntil videre ikke kommer til \xc3\xa5 rapportere noen anvendelse av disse overhode. Derimot at man kan bli rapportert i henhold til den praksis som gjelder for \xc3\xb8vrig sj\xc3\xb8trafikk.'